**Darbības programmas „Izaugsme un nodarbinātība” 9.2.1. specifiskā atbalsta mērķa „Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.1. pasākuma „Profesionāla sociālā darba attīstība pašvaldībās” īstenošanas noteikumu projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Darbības programmas „Izaugsme un nodarbinātība” 9.2.1. specifiskā atbalsta mērķa „Paaugstināt sociālo dienestu darba efektivitāti, darbinieku profesionalitāti un starpinstitucionālo sadarbību darbam ar riska situācijā esošām personām” 9.2.1.1. pasākuma „Profesionāla sociālā darba attīstība pašvaldībās” īstenošanas noteikumu projekts izstrādāts atbilstoši Darbības programmas „Izaugsme un nodarbinātība” mērķiem un Ministru Prezidenta 2014. gada 21. jūlija rezolūcijai Nr.12/2014-JUR-151, saskaņā ar kuru līdz 2017. gada 1. decembrim atbilstoši kompetencei jāsagatavo un noteiktā kārtībā jāiesniedz Ministru kabinetā (turpmāk – MK) 2014. gada 3. jūlija Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20. panta 13. un 14. punktā minēto tiesību aktu projektus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas un finanšu krīzes rezultātā sabiedrībā būtiski augusi nepieciešamība pēc profesionāla sociālā darba to sociālo un psiholoģisko problēmu risināšanai, ko izraisījusi iedzīvotāju ilgstoša atrašanās bezdarba un nabadzības situācijā. Ekonomiskās krīzes periodā sociālajos dienestos strauji auga klientu skaits un sociālo darbinieku noslodze, tādējādi nereti tika izvērtēti tikai klienta materiālie resursi, kas ir pamats sociālās palīdzības piešķiršanai tā vietā, lai vispusīgi izvērtētu klienta sociālo situāciju, konstatētu problēmas un sniegtu nepieciešamo atbalstu. Pašlaik pēckrīzes periodā sociālo dienestu klientu skaits ir nostabilizējies (bez tendences samazināties) un ir nepieciešams stiprināt pašvaldību sociālo darbinieku spēju laicīgi un profesionāli reaģēt uz klientu problēmām un vajadzībām.  Sociālā darbinieka profesijas standartā noteiktas augstas prasības attiecībā uz darbu ar klientu un tā problēmu risināšanu, kas paredz nodrošināt holistisku pieeju klienta vajadzību, sociālo prasmju un resursu izvērtēšanā, optimālo risinājumu un atbalsta instrumentu meklēšanā.  Sociālā darba speciālista izglītība vai sociālā darba prasmes vēl negarantē, ka speciālists visu sociālā darba prakses laiku būs spējīgs kvalitatīvi un vispusīgi veikt savu darbu, jo sociālais darbs ir mainīgs – mainās klienta portrets, mainās risināmo sociālo problēmu loks un iesaistītās puses, tādēļ sociālā darba speciālistam ir pastāvīgi jāpilnveido savas profesionālās prasmes.  2013. gadā republikas pilsētu un novadu pašvaldību sociālajos dienestos un citās pašvaldību izveidotajās sociālo pakalpojumu sniegšanas institūcijās strādāja 1 995 sociālā darba speciālisti, no kuriem 44 procenti jeb 879 sociālā darba speciālistu 2013. gadā nav piedalījušies profesionālās pilnveides pasākumos (turpmāk – apmācības). Savukārt 32 procenti jeb 638 sociālā darba speciālistu nav piedalījušies supervīzijas pasākumos. Tas negatīvi ietekmē sociālā darba kvalitāti kopumā, jo apmācības un supervīzija ir vitāli nepieciešamas kvalitatīvai un mērķtiecīgai sociālā darba veikšanai un speciālista profesionalitātes uzturēšanai.  Paralēli tam ir novērojams tas, ka pastāv būtiskas atšķirības viena līmeņa darbinieku atalgojuma līmenī starp sociālajiem dienestiem pašvaldībās, kā arī atalgojums nav saistīts ar tādiem rādītājiem kā: darbinieka kvalifikācija un sasniegtie darba rezultāti, kas var negatīvi ietekmēt darbinieku motivāciju gan profesionāli veikt savus pienākumus, gan uzsākt darbu sociālajos dienestos vispār, tādējādi veidojas sociālo darbinieku trūkums.  Šobrīd dažādu nozaru speciālistu, t.sk. sociālā darba speciālistu un institūciju sadarbības mehānismi politikas plānošanas un uzraudzības nodrošināšanai, kā arī informācijas apmaiņai nav pietiekami efektīvi, kā rezultātā nav pietiekamas un vienotas izpratnes dažādu nozaru darbinieku vidū par saviem un citu nozaru darbinieku profesionālajiem uzdevumiem, kas neveicina efektīvu sadarbību sociālo dienestu klientu situāciju risināšanā.  Lai risinātu minētās problēmas, Darbības programmas „Izaugsme un nodarbinātība” 9.2.1. specifiskā atbalsta mērķa „Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” ietvaros tiks īstenots 9.2.1.1. pasākums „Profesionāla sociālā darba attīstība pašvaldībās” (turpmāk – pasākums), kura mērķis ir paaugstināt pašvaldību sociālo dienestu darba efektivitāti un pašvaldību nodarbināto sociālā darba speciālistu profesionalitāti.  Pasākuma mērķu sasniegšanai MK noteikumu projekts paredz īstenot vairākas atbalstāmas darbības, kas ļaus risināt augstākminētās problēmas, t.sk.:   * sociālā darba speciālistu apmācību un supervīzijas nodrošināšana, kas mazinās sociālā darba speciālistu skaitu, kuri nav cēluši savu profesionālo kompetenci, kā arī uzlabos sociālā darba kvalitāti kopumā; * vadības kvalitātes sistēmas pilnveide sociālajos dienestos, kuras ietvaros tiks izstrādāti un ieviesti adekvāti sociālā darbinieka slodzes kritēriji un rezultatīvie rādītāji sociālā darba praksei, kā arī izstrādāta vienota sociālā darba speciālistu atalgojuma noteikšanas sistēma, kas novērsīs atšķirības viena līmeņa darbinieku atalgojuma apmēram starp sociālajiem dienestiem pašvaldībās; * pilotprojektu īstenošana vadības kvalitātes sistēmas, klientu mērķgrupu metodiku un sociālā darba kopienā aprobēšanai sociālajos dienestos.   Pašvaldības, kurās tiks īstenoti pilotprojekti, tiks noteiktas Labklājības ministrijas izveidotajā Sociālā darba speciālistu sadarbības padomē (turpmāk – Padome). Ņemot vērā pašvaldību izteikto vēlmi iesaistīties pilotprojektu īstenošanā un pasākuma projektu iesniegumu vērtēšanas kritērijos noteikto, pilotprojekti tiks īstenoti vismaz vienā nacionālas nozīmes attīstības centrā (republikas pilsētā), vienā reģionālas nozīmes attīstības centrā un vienā pašvaldībā, kas neietilpst reģionālas nozīmes attīstības centrā (kopā vismaz trīs pilotprojekti).  Tiek paredzēts, ka sadarbības partneriem pilotprojektu īstenošanas laikā tiks kompensētas šādas izmaksas:   1. projekta īstenošanas personāla atlīdzības izmaksas pilotprojektu īstenošanai, izņemot virsstundas (uz pilotprojekta laiku); 2. iekšzemes komandējumu un dienesta braucienu izmaksas pilotprojektu īstenošanai; 3. transporta izmaksas pilotprojektu īstenošanai.   Sadarbības partneru projekta īstenošanas personāla izmaksas iekļauj tikai pilotprojektu īstenošanā iesaistīto sociālo darbinieku atalgojuma izmaksas. Projekta vadības personāla atlīdzības izmaksas ir attiecināms tikai finansējuma saņēmēja projekta vadības personālam un sadarbības partneriem (piemēram, projekta vadītājs vai cits uzraudzības personāls, kas uzraudzīs pilotprojektu īstenošanas personāla darba efektivitāti) projekta ietvaros netiek attiecināts.  MK noteikumos paredzēto atbalstāmo darbību ietvaros tiks nodrošināta starpinstitucionālās un starpprofesionālās sadarbības uzlabošana, kas veicinās efektīvāku sadarbību dažādu nozaru profesionāļu starpā sociālo dienestu klientu situācijas risināšanā. Papildus tam tiks izstrādātas metodikas sociālajam darbam ar klientu mērķgrupām, aktualizēta sociālā darba terminoloģijas vārdnīca, nodrošināts metodiskais atbalsts sociālajiem dienestiem, kā arī nodrošināta sociālā darba kopienā attīstīšana pašvaldībās. Pēc minētajām metodikām tiks apmācīti darbinieki šo metodiku praktiskai piemērošanai pašvaldībās sociālo gadījumu vadībai, kā arī tiks veikta metodikas praktiska ieviešana pilotprojektu ietvaros. Lai nodrošinātu šo metodiku ilgtspēju, slēdzot sadarbības līgumus ar pašvaldībām par pilotprojektu īstenošanu, kā viens no nosacījumiem tiks izvirzīts: nodrošināt izstrādāto metodiku pielietošanu sociālā darba praksē vismaz trīs gadus pēc pilotprojekta noslēgšanās, piemērojot metodikas pašvaldības vajadzībām un aktuālajai situācijai.  Savukārt šo noteikumu 16.4. apakšpunktā minētās darbības ietvaros tiek plānots veikt periodisko izdevumu izdošanu divas reizes gadā (elektronisku izdevumu veidā). Papildus tiks nodrošināta drukāta izdevuma versija, kas tiks izplatīta nozares vērienīgākajos pasākumos ar pašvaldību sociālā darba speciālistu piedalīšanos. Indikatīvi ikgadējie izdevumi to sagatavošanai plānoti 2 500 *euro* apmērā. Savukārt nozares terminoloģijas vārdnīcas plānotie indikatīvie izdevumi kopā ir 28 000 *euro*. Vārdnīca primāri nepieciešama sociālā darba speciālistiem, lai nodrošinātu vienotu izpratni par nozarē lietojamiem terminiem.  Sociālā darba attīstībai pašvaldībās tiks pilnveidota sociālā darba metode – sociālais darbs kopienā (*community social work*). Tā ietver sociālo darbinieku un citu līdzētājprofesiju speciālistu plānotas kolektīvas darbības, kas palīdz personu grupām vai noteiktam personu kopumam ar vienojošām pazīmēm (kopējas intereses, dzīvo vienā teritorijā u.c.) risināt sociālās problēmas un uzlabot sociālos apstākļus. Sociālais darbs kopienā ietver problēmu noteikšanu, to cēloņu analīzi, sociālo plānu izstrādi un sociālās attīstības virzienu formulēšanu, lai veicinātu problēmas risinājumu.  MK noteikumi nosaka, ka sadarbības partneri piesaistīs sociālos darbiniekus sociāla darba kopienā attīstībai, t.sk. sadarbības partneri varēs piesaistīt gan jaunus darbiniekus, gan esošos darbiniekus (piemēram, uz daļlaika noslodzi). Plānojot sociālo darbinieku piesaisti sociālā darba kopienā attīstībai, kā pozitīva prakse tiks vērtēta jaunu sociālo darbinieku piesaiste, turklāt atbilstoši Sociālo pakalpojumu un sociālās palīdzības likuma 10. pantā noteiktajam, pašvaldībām ir jānodrošina viens sociālā darba speciālists uz katriem tūkstoš iedzīvotājiem, tomēr jauna sociālā darbinieka piesaiste netiek paredzēta kā obligāta prasība MK noteikumos vai projektu iesniegumu vērtēšanas kritērijos.  Pilotprojektā paredzēts attīstīt sociālo darbinieku prasmes sadarbībai kopienas resursu attīstībai, t.i., tiks apkopotas kopienas problēmu identificēšanas un analīzes metodes, kā arī tiks apzināti veidi kā piesaistīt iedzīvotājus un institūcijas kopienas problēmu risināšanai.  Pasākuma tvērums ir visa Latvijas teritorija. Tā atbalstāmā darbība – sociālā darba speciālistu apmācība un supervīzija, – būs pieejama visu 119 pašvaldību sociālo dienestu un citu to izveidoto sociālo pakalpojumu sniedzēju sociālā darba speciālistiem, tādējādi pasākums paredz ietekmi uz visu pašvaldību budžetiem. Pašvaldību sociālā darba speciālistu apmācību un supervīzijas izmaksas primāri būs jāpriekšfinansē pašvaldībai pilnā apmērā, un pēc izdevumu attiecināmības pārbaudes tā varēs saņemt kompensāciju 50 procentu apmērā par atbilstoši veiktiem izdevumiem. Labklājības ministrija (turpmāk – LM) izmaksu attiecināmības pārbaudi veiks, izvērtējot iesniegtos rēķinus, maksājumus apliecinošu dokumentu neapliecinātās kopijas un citus kompensāciju izdevumus pamatojošos dokumentus.  Ņemot vērā, ka pašvaldību izdevumi par apmācībām un supervīziju atšķirsies (pašvaldības var izvēlēties apmācību un supervīzijas apmēru atbilstoši saviem ieskatiem vai arī neizmatot supervīzijas vai apmācību nodrošināšanas pakalpojumu nemaz), ietekme uz katru pašvaldību būs individuāla.  Supervīzijas pakalpojuma nodrošināšanai nepieciešamais finansējums ir 8 388 425 *euro*, t.sk. Eiropas Sociālā fonda (turpmāk – ESF) finansējums 3 565 081 *euro* un valsts budžeta līdzfinansējums 629 132 *euro* (kompensācija pašvaldībām), bet 4 194 212 *euro* pašvaldību izdevumi:   * 2015. gadā ir 998 577 *euro*, t.sk. 499 288 *euro* 50 procentu kompensācija pašvaldībām (no tām ESF finansējums 424 395 *euro* un valsts budžeta līdzfinansējums 74 893 *euro*) un 499 289 *euro* (50 procenti) pašvaldību izdevumi; * 2016. gadā ir 1 029 650 *euro*, t.sk. 514 825 *euro* 50 procentu kompensācijas pašvaldībām (no tām ESF finansējums 437 601 *euro* un valsts budžeta līdzfinansējums 77 224 *euro*) un 514 825 *euro* (50 procenti) pašvaldību izdevumi; * 2017.–2022. gadam ir 6 360 198 *euro* (gadā 1 060 033 *euro*), t.sk. 3 180 100 *euro* (gadā vidēji 530 016 *euro*) 50 procentu kompensācija pašvaldībām (no tām ESF finansējums 2 703 085 *euro* (gadā vidēji 450 514 *euro*) un valsts budžeta līdzfinansējums 477 015 *euro* (gadā vidēji 79 502 *euro*) un 3 180 098 *euro* (gadā vidēji 530 017 *euro*) 50 procenti pašvaldību izdevumi; * No 2023. gada ikgadēji 1 060 033 *euro*, t.sk. 530 016 *euro* 50 procentu valsts budžeta līdzfinansējums pašvaldību izdevumiem un 530 017 *euro* (50 procenti) pašvaldību izdevumiem.   Apmācību nodrošināšanai nepieciešamais finansējums ir 3 559 008 *euro*, t.sk. ESF finansējums 1 512 578 *euro* un valsts budžeta līdzfinansējums 266 925 *euro*, bet 1 779 505 *euro* (50 procenti) pašvaldību finansējums:   * 2015. gadā ir425 279 *euro*, t.sk.  t.sk. 212 639 *euro* 50 procentu kompensācija pašvaldībām (no tām 180 743 *euro* procenti ESF finansējums un valsts budžeta līdzfinansējums 31 896 *euro*) un 212 640 *euro* (50 procenti) pašvaldību izdevumi; * 2016. gadā ir 437 221 *euro*, t.sk. 218 610 *euro* 50 procentu kompensācija pašvaldībām (no tām 185 819 *euro* ESF finansējums un 32 791 *euro* valsts budžeta līdzfinansējums) un 218 611 *euro* (50 procenti) pašvaldību izdevumi; * 2017.–2022. gadam ir 2 696 508 *euro* (gadā 449 418 *euro*), t.sk. 1 348 254 *euro* 50 procentu kompensācija pašvaldībām (no tām 1 146 016 *euro* (gadā vidēji 191 003 *euro*) ESF finansējums un 202 238 *euro* (gadā vidēji 33 706 *euro*) valsts budžeta līdzfinansējums) un 1 348 254 *euro*  (gadā 224 709 *euro*) (50 procenti) pašvaldību izdevumi;   No 2023. gada ikgadēji 449 418 *euro*, t.sk. 224 709 *euro* 50 procenti valsts budžeta līdzfinansējums pašvaldību izdevumiem un 224 709 *euro* (50 procenti) pašvaldību izdevumi.  Sākot ar 2023. gadu supervīzijas un apmācību nodrošināšanai nepieciešamais kopējais finansējums no valsts budžeta paredzams ikgadēji 754 725 *euro* apmērā. Lai nodrošinātu pasākuma „Profesionālā sociālā darba attīstība pašvaldībās” ilgtspēju un izvirzīto mērķu nodrošināšanu arī pēc projekta beigām, t.sk. valsts budžeta savlaicīgu plānošanu, LM virza likumprojektu „Grozījumi Sociālo pakalpojumu un sociālās palīdzības likumā”, kas izsludināts Valsts sekretāru sanāksmē 2014. gada 17. jūlijā (VSS–655), kur papildus citām grozījumu redakcijām tiek noteikts, ka no 2023. gada 1. ceturkšņa tiek noteikts dalīts valsts budžeta un pašvaldības finansējums (50 procenti/50 procenti) pašvaldību sociālā darba speciālistu supervīzijai un apmācībām.  Jautājums par papildu valsts budžeta līdzekļu nepieciešamību likuma „Grozījumi Sociālo pakalpojumu un sociālās palīdzības likumā” īstenošanai 2023. gadā un turpmākajos gados tiks virzīts izskatīšanai MK kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem likumprojekta par valsts budžetu kārtējam gadam un likumprojekta par vidēja termiņa budžeta ietvaru sagatavošanas un izskatīšanas procesā.  Projektu pasākuma ietvaros īstenos LM sadarbībā ar Latvijas pašvaldībām, piesaistot nepieciešamos pakalpojumu sniedzējus.  Pasākuma ietvaros līdz 2023. gada 31. decembrim tiks sasniegti šādi uzraudzības rādītāji:  1) rezultāta rādītājs – sociālā darba speciālistu skaits, kas pilnveidojuši profesionālo kompetenci (kalendārā gadā) – 1 400;  2) iznākuma rādītājs – sociālā darba speciālistu, kuri piedalījušies supervīzijās un pilnveidojuši savu profesionālo kompetenci, skaits – 2 000.  Papildus projektā tiek paredzēts īstenot *ex-ante* izvērtējums (tiks veikts līdz ar pasākuma īstenošanas uzsākšanu) un *ex-post* izvērtējums (tiks īstenots pēc pilotprojektu noslēgšanās, indikatīvi 2021. gadā), kuru ietvaros tiks izvērtēts gan pašvaldību sociālā darba speciālistu novērtējums par veiktajām apmācībām un supervīziju, gan īstenoto pilotprojektu efektivitāte pašvaldību sociālajos dienestos. Papildus tiks veikta klientu aptauja par sniegto pakalpojumu trūkumiem un uzlabojumiem, kā rezultātā tiks novērtēta sociālo dienestu darbība kopumā.  Informācija par atbalstu saņēmušajiem tiks iegūta no pašvaldībām periodisku atskaišu veidā, un informācijas uzkrāšana tiks nodrošināta atbilstoši ES struktūrfondu un Kohēzijas fonda projektu pārbaužu veikšanas kārtībai 2014.–2020. gada plānošanas periodā, maksājuma pieprasījuma veidlapā noteiktajam un Eiropas Parlamenta 2013. gada 17. decembra Regulai (ES) Nr.1304/2013 par Eiropas Sociālo fondu un ar ko atceļ Padomes Regulu (EK) Nr. 1081/2006 un pēc vadošās iestādes pieprasījuma tiks nodrošināta šo datu pieejamība izvērtēšanas vajadzībām.  Lai īstenotu MK noteikumu projekta 16.1. apakšpunktā minētās apmācības un supervīziju, LM reizi gadā vai divos gados organizēs iepirkumu supervīzijas un apmācību pakalpojumiem, publicējot konkursa uzvarētājus Labklājības ministrijas tīmekļa vietnē (skat. MK noteikumu projekta 25.1.2. apakšpunktu).  Līgumus ar apmācību vai supervīziju pakalpojuma sniedzējiem slēgs pašvaldības, patstāvīgi vienojoties par apmācību grafiku, periodu un apmaksas veidu. Kompensācijas apmēram ir noteikts 50 procentu ierobežojums, savukārt atbilstoši MK noteikumos Nr. 291 „Prasības sociālo pakalpojumu sniedzējiem” noteiktajām minimālajām kvalifikācijas celšanas prasībām, ir noteikts ierobežojums speciālistam noteiktajam apmācību stundu skaitam.  Apmācību un supervīzijas pakalpojumu sniegšanas kvalitātes kontrolei tiek paredzēts, ka Padomes locekļi informēs par atbalstāmās darbības ieviešanu konkrētajā pašvaldībā, sniedzot ierosinājumus un papildinājumus to labākai norisei un organizēšanai. Pārbaudes pakalpojumu īstenošanas vietās veiks projekta ietvaros piesaistītais finansējuma saņēmēja projekta īstenošanas personāls, kurš veiks pakalpojumu kvalitātes pārbaudi, vadoties pēc pašvaldību iesniegtajām atskaitēm, pašvaldību sniegto informāciju par plānotajām apmācībām un supervīziju, kā arī Padomē aktualizētajām problēmām pakalpojuma ieviešanā, paredzot ne mazāk kā divas pārbaudes viena iepirkuma periodā.  Pasākuma kopējais attiecināmais finansējums ir 8 526 615 *euro*, t.sk. ESF finansējums – 7 247 622 *euro* un valsts budžeta finansējums – 1 278 993 *euro*.  Sociālā darba pasākuma īstenošanai ir pozitīva sociālā ietekme, jo ir plānots, ka, veicot ieguldījumus pašvaldību sociālajos dienestos, augs sociālā darba speciālistu profesionalitāte un zināšanas, paaugstinot sociālā darba speciālistu spējas efektīvi, mērķēti un vispusīgi sniegt atbalstu sociālo dienestu klientiem.  Pasākumam ir netieša pozitīva ietekme uz horizontālā principa „Vienlīdzīgās iespējas” mērķu sasniegšanu. Projektā tiks paredzētas specifiskas darbības, kas veicina horizontālā principa (dzimumu līdztiesība, invaliditāte, vecums un etniskā piederība) ievērošanu. Lai nodrošinātu šī principa uzraudzību, tiks uzkrāti dati par horizontālo rādītāju sasniegšanu, piemēram, par vienlīdzīgu iespēju aspektiem (dzimumu līdztiesība, invaliditāte, vecums vai etniskā piederība) apmācīto personu skaits. |
| 3. | Projekta izstrādē iesaistītās institūcijas | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. pašvaldības un to izveidoto sociālo pakalpojumu sniedzēju sociālā darba speciālisti;  2. pašvaldību sociālie dienesti un to sociālā darba speciālisti. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu spēkā stāšanās rezultātā palielināsies administratīvās izmaksas tām pašvaldībām, kas veiks apmācības un supervīziju, t.i., izmaksas atskaišu sagatavošanā, kurā iekļaus maksājumu pamatojošos dokumentus, kā arī apliecinājumu par apmācību un supervīzijas izmaksām katram darbiniekam (vārds, uzvārds, apgūtais kurss u.c.).  Administratīvās izmaksas palielināsies arī tām pašvaldībām, kas īstenos šo noteikumu 16.2., 16.3. un 16.5. apakšpunktā minētos pilotprojektus, t.i., izmaksas pilotprojektu īstenošanas personālam darba laika uzskaitei, transporta un komandējumu izmaksu uzskaitei un apliecinošās dokumentācijas apkopošanai, kompensāciju pieprasījumu un izmaksu atskaišu sagatavošanai (dokumentu elektroniska apstrāde, čeku datu ievadīšana, atskaite par pilotprojektu īstenošanas progresu u.c.). |
| 3. | Administratīvo izmaksu monetārs novērtējums | **Izmaksas supervīzijas un apmācību ietvaros:**  1) (darbaspēka atlīdzības vidējā likme \* laiks, kas nepieciešams pašvaldības pārstāvim, lai sagatavotu atskaiti par vienu sociālā darba speciālistu) \* (sociālā darba speciālistu skaits 2013. gadā)   * (5,09\*0,3)\*(1995\*4) = 12 185,46 *euro* (pašvaldībai vidēji 102,39 *euro*)   2) izdevumi, kas rodas, nosūtot vienu e-pasta atskaiti par ceturksni par visiem darbiniekiem, t.sk. parakstīta ar drošu elektronisku parakstu (darbaspēka atlīdzības vidējā likme \* laiks)\* (atskaišu biežums gadā\*pašvaldību skaits)   * (5,09\*1)\*(4\*119) = 2 422,84 *euro*   3) kopējie izdevumi visām pašvaldībām gada laikā:   * 12 185,46 + 2 422,84 = 14 608,3 *euro*   **Izmaksas pilotprojektu īstenošanas ietvaros:**  1) izdevumi, kas rodas, nosūtot četras e-pasta vēstules ar izdevumu kompensācijas pieprasījumu, t.sk. parakstītas ar drošu elektronisku parakstu (darbaspēka atlīdzības vidējā likme \* laiks, kas nepieciešams pašvaldības pārstāvim, lai sagatavotu kompensācijas pieprasījumu) \* (kompensāciju pieprasījumu skaits kalendārajā gadā)   * (5,09\*1,5)\*4 = 30,54 *euro* (vienai pašvaldībai viena pilotprojekta īstenošanā)   2) izdevumi, kas rodas, sagatavojot atkaiti par pilotprojekta īstenošanas progresu (darbaspēka atlīdzības vidējā likme \* laiks)\*(atskaišu sniegšanas biežums)   * (5,09\*8)\*4 = 162,88 *euro* (vienai pašvaldībai viena pilotprojekta īstenošanā)   3) kopējie izdevumi 12 pašvaldībām vienā kalendārā gadā (izdevumi, kas rodas, sagatavojot atkaiti par pilotprojekta īstenošanas progresu + izdevumi, kas rodas, nosūtot četras e-pasta vēstules ar izdevumu kompensācijas pieprasījumu)\*3   * (162,88 + 30,54)\*12 = 2321,04 *euro* |
| 4. | Cita informācija | Administratīvo izmaksu monetārs novērtējums par supervīzijas un apmācību izdevumiem ir veikts indikatīvi, balstoties uz 2013. gada datiem (reģistrēti 1 995 sociālā darba speciālisti). Administratīvās izmaksas starp pašvaldībām diferencēs, jo ir atšķirīgi to nodarbināto sociālā darba speciālistu skaits. Turklāt nav iespējams noteikt, kuras pašvaldības piedalīsies pasākumā, kā arī to kā mainīsies sociālā darba speciālistu skaits (pieaugs vai samazināsies).  Administratīvo izmaksu monetārs novērtējums par ar pilotprojektu īstenošanu saistītajiem izdevumiem ir veikts indikatīvi, balstoties uz to, ka pilotprojektu īstenošana ir jānodrošina vismaz vienā nacionālas nozīmes attīstības centrā (republikas pilsētā), vienā reģionālas nozīmes attīstības centrā un vienā pašvaldībā, kas neietilpst reģionālas nozīmes attīstības centrā. Pilotprojektu īstenošanu skaits var būt lielāks par trīs (tiks lemts Padomē, ņemot vērā pašvaldību vēlmi iesaistīties to īstenošanā). Palielinoties iesaistīto pašvaldību skaitam, proporcionāli palielināsies administratīvās izmaksas, kas radīsies sadarbības partneriem. Katra pilotprojekta īstenošanas laiks nepārsniegs vienu gadu. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015. gads** | | Turpmākie trīs gadi (*euro*) | | |
| **2016.** | **2017.** | **2018.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 754 322 | 837 703 | 1 094 497 | 1 094 497 |
| 2. Budžeta izdevumi: | 0 | 887 438 | 985 534 | 1 287 644 | 1 287 643 |
| 3. Finansiālā ietekme: | 0 | -133 116 | -147 831 | -193 147 | -193 146 |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Eiropas Savienības fondu darbības programmas „Izaugsme un nodarbinātība” 9.2.1. specifiskā atbalsta mērķa 9.2.1.1. pasākuma „Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” projektam plānots kopējais finansējums (kopējās attiecināmās izmaksas) 8 526 615 *euro* apmērā, tai skaitā, ESF finansējums 7 247 622 *euro* un valsts budžeta finansējums 1 278 993 *euro*.  Budžeta ieņēmumi ir finansējuma ESF daļa 85 procentu apmērā no projekta attiecināmām izmaksām.  Budžeta izdevumi ir kopējie projekta ieviešanai nepieciešamie līdzekļi.  Projektu plānots ieviest no 2015. gada II ceturkšņa līdz 2022. gada IV ceturksnim. Pirmajā ieviešanas gadā plānots mazāks finansējums (indikatīvi 10 procenti no pasākuma finansējuma), otrajam gadam finansējums plānots indikatīvi 12 procentu apmērā, trešajam un ceturtajam gadam finansējums kopā plānots indikatīvi 30 procentu apmērā (tiks īstenoti pilotprojekti), savukārt no projekta īstenošanas piektā līdz astotajam gadam finansējums indikatīvi tiek plānots 24 procentu apmērā.  **2015. gadam** kopējās izmaksas 887 438 *euro*, t.sk. ESF finansējums 754 322 *euro* un valsts budžeta finansējums 133 116 *euro*. Budžeta ilgtermiņa saistībās 2015. gadam šobrīd finansējums projektam nav paredzēts. LM 2015. gadā normatīvajos aktos noteiktajā kārtībā sagatavos un iesniegs Finanšu ministrijas līdzekļu pieprasījumu, indikatīvi, 887 438 *euro* apmērā, pārdalei no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.  **2016. gadam** kopējās izmaksas 985 534 *euro*, t.sk. ESF finansējums 837 703 *euro* un valsts budžeta finansējums 147 831 *euro*.  **No 2017. gada līdz 2018. gadam** kopējās izmaksas 2 575 287 *euro*, t.sk. ESF finansējums 2 188 994 *euro* un valsts budžeta finansējuma 386 293 *euro*.  **No 2019. gada līdz 2020. gadam** kopējās izmaksas 2 064 707 *euro*, t.sk. ESF finansējums 1 755 001 *euro* un valsts budžeta līdzfinansējums 309 706 *euro*.  **No 2021. gada līdz 2022. gadam** kopējās izmaksas 2 013 649 *euro*, t.sk. ESF finansējums 1 711 602 *euro* un valsts budžeta līdzfinansējums 302 047 *euro*. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Finansējuma sadalījums pa gadiem norādīts indikatīvi un var tikt precizēts projekta īstenošanas gaitā. LM, lai uzsāktu projekta darbību īstenošanu un attiecināmo izmaksu veikšanu saskaņā ar MK noteikumu projektā noteikto piesaista projekta īstenošanai nepieciešamo projekta īstenošanas un projekta vadības personālu.  Projektu nepieciešams uzsākt no šo noteikumu spēkā stāšanās dienas un pirms projekta iesnieguma apstiprināšanas, atļaujot līdz finansējuma pārdalei no 74. resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk – 80.00.00 programma) LM izmaksas, kas radušās specifiskā atbalsta mērķa pasākums īstenošanai, finansēt no valsts pamatbudžeta apakšprogrammas 97.01.00 „Labklājības nozares vadība un politikas plānošana” apstiprinātā finansējuma. Pēc finansējuma pārdales no 80.00.00 programmas LM nodrošinās veikto izdevumu pārgrāmatošanu uz noteikumos noteiktā specifiskā atbalsta mērķa pasākuma īstenošanai Valsts kasē atvērto pamatbudžeta izdevumu kontu. Savlaicīga projekta uzsākšana ir nepieciešama, lai piesaistītu projekta vadībai un īstenošanai nepieciešamo personālu projekta iepirkuma procedūru organizēšanai nepieciešamās informācijas apzināšanai pašvaldībās un laicīgu iepirkumu procedūru organizēšanai projekta ietvaros, tādējādi nodrošinot, ka apmācību un supervīzijas pakalpojums pašvaldībām ir pieejams un attiecināms no 2015. gada 1. jūlija, kas ir noteikts MK Saeimas Prezidijam iesniegtā likumprojekta „Grozījumi Sociālo pakalpojumu un sociālās palīdzības likumā” pārejas noteikumos (30. punkts).  Papildus pasākuma īstenošanai 9.2.1. SAM ietvaros plānots īstenot:  1) 9.2.1.2. „Darba tirgus un nabadzības risku pētījumi un monitorings” no 2015.(4.cet.) līdz 2021.(4.cet.), kopējais finansējums – 1 079 960 *euro*;  2) 9.2.1.3. „Darbs ar bērniem ar saskarsmes grūtībām un uzvedības traucējumiem, un ar vardarbības ģimenē gadījumiem” no 2016.(1.cet.) līdz 2021.(2.cet.), kopējais finansējums – 2 347 737 *euro*.  Saskaņā ar darbības programmā „Izaugsme un nodarbinātība” noteikto, 9.prioritārajam virzienam “Sociālā iekļaušana un nabadzības apkarošana” ESF piešķīrumam paredzama rezerve 14 001 679 *euro* apmērā. LM atbildībā esošajiem 9. prioritārā virziena specifiskā atbalsta mērķiem kopējā ESF finansējuma rezerve paredzēta 8 603 414 *euro* apmērā. Rezervi paredzēts veidot pasākumos 9.1.1.1. („Subsidētās darbavietas nelabvēlīgākā situācijā esošiem bezdarbniekiem”) 1 186 027 *euro* apmērā, pasākumam 9.1.1.3. („Atbalsts sociālai uzņēmējdarbībai”) 4 250 000 *euro* apmērā, un pasākumam 9.2.2.1. (“Deinstitucionalizācija”) 3 167 387 *euro* apmērā. Attiecībā uz specifiskā atbalsta mērķa 9.2.1.1.pasākumu rezerve netiek plānota.  Jautājums par pasākuma „Profesionālā sociālā darba attīstība pašvaldībās” ilgtspējas nodrošināšanu 2023. gadā un turpmākajos gados tiks virzīts izskatīšanai MK kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem likumprojekta par valsts budžetu kārtējam gadam un likumprojekta par vidēja termiņa budžeta ietvaru sagatavošanas un izskatīšanas procesā. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ja projekta īstenošanas laikā tiks identificēts normatīvā regulējuma trūkums vai normu neatbilstība, LM noteiktajā kārtībā virzīs nepieciešamos tiesību aktu grozījumus. |
| 2. | Atbildīgā institūcija | LM |
| 3. | Cita informācija | Nav. |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | | | |
| 1. | | Saistības pret Eiropas Savienību | | | Eiropas Parlamenta un Padomes 2013. gada 17. decembra Regula (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Eiropas Parlamenta un Padomes regula Nr.1303/2013). | | | | |
| 2. | | Citas starptautiskās saistības | | | MK noteikumu projekts šo jomu neskar. | | | | |
| 3. | | Cita informācija | | | Nav. | | | | |
| **1.tabula**  **Tiesību akta projekta atbilstība ES tiesību aktiem** | | | | | | | | | |
| Attiecīgā ES tiesību akta datums, numurs un nosaukums | | | Eiropas Parlamenta un Padomes regula Nr.1303/2013 | | | | | | |
| A | | | B | | | | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Eiropas Parlamenta un Padomes regulas Nr.1303/2013 XII pielikuma 2.2. apakšpunkts | | | MK noteikumu projekta  33.punkts | | | | Vienība tiek ieviesta pilnībā.  Atbildīgā institūcija – LM (projekta ieviesēja). | | Netiek paredzētas stingrākas prasības. |
|  | | |  | | | |  | |  |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | | | MK noteikumu projekts šo jomu neskar. | | | | | | |
| Saistības sniegt paziņojumu ES insti­tūcijām un ES dalīb­valstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | | MK noteikumu projekts šo jomu neskar. | | | | | | |
| Cita informācija | | | Nav. | | | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | | MK noteikumu projekts šo jomu neskar. | | | | | |
| A | | | | B | | | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| MK noteikumu projekts šo jomu neskar. | | | | MK noteikumu projekts šo jomu neskar. | | | | MK noteikumu projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām | | | | MK noteikumu projekts šo jomu neskar. | | | | | |
| Cita informācija | | | | Nav. | | | | | |
| **VI. Sabiedrības līdzdalība un komunikācijas aktivitātes** | | | | | | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | | | | Īstenojot projektu, finansējuma saņēmējs nodrošina informācijas un publicitātes pasākumus, kas noteikti Komisijas regulā Nr.1303/2013 un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana. | | | |
| 2. | Sabiedrības līdzdalība projekta izstrādē | | | | | Sabiedrības līdzdalība tiek nodrošināta atbilstoši 2014.–2020. gada plānošanas perioda Eiropas Savienības struktūrfondu un Kohēzijas fonda nodarbinātības, darbaspēka mobilitātes, sociālās iekļaušanas un nabadzības apkarošanas prioritārā virziena pagaidu apakškomitejas 2014. gada 18. decembra sēdē noteiktajam.  Sabiedrības līdzdalība pasākuma īstenošanas noteikumu izstrāde tiks nodrošināta, ievietojot informāciju Labklājības ministrijas tīmekļa vietnē un aicinot sabiedrības pārstāvjus:  1) rakstiski sniegt viedokli par MK projektu tā izstrādes stadijā – nosūtot elektroniski uz e-pastu: atbildiga.iestade@lm.gov.lv  2) sagatavot atzinumu par MK projektu pēc tā izsludināšanas VSS;  3) klātienē. | | | |
| 3. | Sabiedrības līdzdalības rezultāti | | | | | Padomes locekļi gan rakstiski, gan klātienē ir izteikuši priekšlikumus Sociālā darba pasākuma veiksmīgākai īstenošanai. | | | |
| 4. | Cita informācija | | | | | Nav. | | | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | LM kā projekta iesniedzējs un projekta apstiprināšanas gadījumā kā finansējuma saņēmējs un kā atbildīgā iestāde. Centrālā un finanšu līgumu aģentūra kā sadarbības iestāde. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Pasākuma ietvaros netiks paplašinātas Padomes funkcijas. Esošo funkciju ietvaros Padome veiks četrus uzdevumus atbilstoši MK noteikumu 25.punktam. Papildus skaidrojam, ka visi uzdevumi tiks veikti esošas Padomes administratīvās kapacitātes ietvaros.  Pasākuma ietvaros netiek veidotas, likvidētas vai reorganizētas iestādes. |
| 3. | Cita informācija | Nav. |

Labklājības ministrs Uldis Augulis

01.04.2015. 16:40

4592

Vjačeslavs Makarovs  
Tel.: 67021630

Vjaceslavs.Makarovs@lm.gov.lv